Ruotsin poliisi kertoi tiedotustilaisuudessa uutta tietoa terrori-iskun epäillystä ja uhreista.

Ruotsin poliisi järjesti uuden tiedotustilaisuuden Tukholman terrori-iskun tutkinnan etenemisestä sunnuntaina.

Poliisi kertoi uutta tietoa sekä terrori-iskun uhreista että epäillystä, 39-vuotiaasta uzbekistanilaismiehestä. Poliisin mukaan epäilty oleskeli Ruotsissa laittomasti.

Epäilty oli hakenut oleskelulupaa Ruotsista vuonna 2014. Kesäkuussa 2016 hän sai kielteisen päätöksen. Joulukuussa viranomaiset antoivat hänelle neljä viikkoa aikaa poistua Ruotsista. Näin ei tapahtunut. Helmikuussa 2017 poliisille annettiin tehtävä poistaa epäilty maasta. 24. helmikuuta poliisi etsintäkuulutti epäillyn karkottamispäätöksen toimeenpanemiseksi - turhaan.

Poliisi ei kommentoinut vielä terrori-iskun motiivia, mutta viranomaiset vahvistivat, että epäilty oli kiinnostunut Isisistä ja muista ääriliikkeistä. Poliisin mukaan terrori-iskun tutkinnassa pidätettynä on ollut " noin viisi " henkilöä. Epämääräinen muotoilu herätti ihmetystä tiedotustilaisuudessa.

Poliisit partioivat lähellä Kuninkaanlinnaa Tukholmassa. EPA/AOP

Kuolonuhreista poliisi kertoi, että heidät on kaikki varmuudella tunnistettu. Kaksi kuolonuhreista oli Ruotsin, yksi Ison-Britannian ja yksi Belgian kansalaisia. Omaisille ja suurlähetystöille on viety suruviestit.

- Me emme kerro menehtyneiden henkilöllisyyksiä omaisten takia, poliisipäällikkö Jonas Hysing sanoi painokkaasti.

Hysing kertoi, että poliisi partioi edelleen tavallista suuremmalla vahvuudella etenkin paikoissa, joihin on kerääntynyt paljon ihmisiä. Ulkomaiden poliisivoimat ovat avustaneet Tukholman poliisia, ja yhteistyötä tehdään myös turvallisuuspoliisi Säpon, Interpolin ja Europolin kanssa.

Poliisi on suorittanut terrori-iskun tutkinnassa jo noin 500 kuulustelua. Digitaalisia kuva- ja videotodisteita iskusta on noin 70.

Poliisi pyrkii varmistamaan, ettei vastaavia rikoksia tapahdu, että tutkinta sujuu turvallisesti ja tämän päivän muistomielenosoituksessa toteutuvat perustuslailliset oikeudet.

Juttua muokattu klo 16.04: poistettu maininta siitä, että epäilty olisi turvapaikanhakija.